L 307/136
HU
Az Európai Unió Hivatalos Lapja
2022.11.28.
(3) A tagállamok a nemzeti hatóságaikkal és jogszabályaikkal összhangban, valamint a nemzetközi jognak megfelelően területükön – a tengeri kikötőket és a repülőtereket is beleértve – ellenőrzik a Haitiba induló összes rakományt, amennyiben olyan információkkal rendelkeznek, amelyek alapján alapos okkal feltételezhető, hogy a rakomány olyan tételeket tartalmaz, amelyek szolgáltatása, eladása, átadása vagy kivitele e cikk alapján tilos.
(4) A tagállamok kellő időben jelentést tesznek a szankcióbizottságnak az (1) és a (2) bekezdés szerinti intézkedések megsértésének eseteiről.
(5) A tagállamok biztosítják, hogy megfelelő jelölési és nyilvántartásbavételi intézkedések legyenek érvényben a fegyverek – köztük a kézi- és könnyűfegyverek – nyomon követésére, összhangban azon nemzetközi és regionális jogi eszközökkel, amelyeknek részes felei, valamint mérlegelik, hogy adott esetben és a kérésükre miként tudnak a legmegfelelőbben segítséget nyújtani szomszédos országoknak az (1) és a (2) bekezdésben előírt intézkedéseket sértő illegális kereskedelem és illetéktelen kezekbe juttatás megelőzése és felderítése terén.
2. cikk (1) A tagállamok meghozzák a szükséges intézkedéseket azon személyek területükre történő beutazásának vagy területükön történő átutazásának megakadályozására, akiket a szankcióbizottság mint olyan személyeket vett jegyzékbe, akik közvetlenül vagy közvetve felelősek a Haiti békéjét, stabilitását és biztonságát veszélyeztető cselekményekért, vagy közvetlenül vagy közvetve bűnrészesek, vagy közvetlenül vagy közvetve részt vesznek azokban, ideértve – de nem kizárólag – a következőket: a) az erőszakot hirdető fegyveres csoportok és bűnözői hálózatok által folytatott bűnözői tevékenységekben és elkövetett erőszakban való közvetlen vagy közvetett részvétel vagy az említett tevékenységek támogatása, beleértve a gyermekek ilyen csoportok és hálózatok általi erőszakos toborzását, az emberrablást, az emberkereskedelmet és a migránscsempészést, az emberölést, továbbá a szexuális és a nemi alapú erőszakot; b) fegyverek és kapcsolódó felszerelések illegális kereskedelmének és illetéktelen kezekbe juttatásának, vagy az azokhoz kapcsolódó illegális pénzmozgásoknak a támogatása; c) az a) és a b) pontban leírt tevékenységekkel kapcsolatban jegyzékbe vett személy vagy szervezet érdekében, nevében vagy annak utasítása szerint való eljárás, vagy annak más módon való támogatása vagy finanszírozása, többek között a szervezett bűnözésből – így például a Haitiról származó vagy azon áthaladó kábítószerek és prekurzoraik illegális előállításából és kereskedelméből, a Haitiról kiinduló emberkereskedelemből és migránscsempészésből, továbbá a Haitira irányuló vagy Haitiról kiinduló fegyvercsempészetből és fegyverkereskedelemből – származó jövedelem közvetett vagy közvetlen felhasználása révén; d) a fegyverembargó megsértése, vagy közvetlenül vagy közvetve fegyverek és kapcsolódó felszerelések szolgáltatása, eladása vagy átadása haiti fegyveres csoportoknak vagy bűnözői hálózatoknak, vagy átvétele azoktól, vagy technikai tanácsadás, képzés vagy támogatás, többek között finanszírozás és pénzügyi támogatás nyújtása vagy abban részesülés haiti fegyveres csoportok vagy bűnözői hálózatok erőszakos tevékenységeivel kapcsolódóan; e) az emberi jogok nemzetközi jogát sértő cselekmények vagy emberi jogi visszaéléseknek minősülő cselekmények tervezése, irányítása vagy elkövetése, beleértve a bírósági eljárás nélküli kivégzéseket, többek között a nők és gyermekek bírósági eljárás nélküli kivégzését, valamint az erőszakos cselekmények elkövetését, az emberrablást, az erőszakos eltüntetéseket vagy a váltságdíjért elkövetett emberrablásokat Haitin; f) szexuális és nemi alapú erőszakkal járó cselekmények – többek között szexuális kényszerítés és szexuális rabszolgaság – tervezése, irányítása vagy elkövetése Haitin; g) a Haitira irányuló humanitárius segélyek helyszínre juttatásának, az azokhoz való hozzáférésnek és azok Haitin történő szétosztásának akadályozása; h) a Haitin zajló ENSZ-missziókban és -műveletekben részt vevő személyzet vagy az azokhoz tartozó helyiségek megtámadása, vagy támogatás nyújtása ilyen támadásokhoz.
Az e bekezdésben említett személyeket a melléklet sorolja fel.
(2) Az (1) bekezdés nem kötelezhet egy tagállamot arra, hogy saját állampolgárai esetében megtagadja a területére történő beutazást.
(3)
Az (1) bekezdés nem alkalmazandó, amennyiben a beutazás vagy az átutazás bírósági eljárás miatt szükséges.